D-Dag vir Katrina - Howe - Republikein
Wednesday, May 27th, 07:58:10
Denver Kisting – Die minister van onderwys, kuns en kultuur, me. Katrina Hanse-Himarwa, hoor na verwagting vandag of die hoërhof reken sy is skuldig aan korrupsie al dan nie.
Regter Christie Liebenberg was op die bank tydens die verhoor in die Windhoek-hoërhof.
Hanse-Himarwa het op een klag van korrupsie tereggestaan.
Die aantygings teen haar spruit uit ’n beweerde voorval in Desember 2014 toe sy die goewerneur van die Hardapstreek was.
Die staat voer aan sy het aan ’n lys van begunstigdes onder die massabehuisingskema laat peuter.
Sy het na bewering die name van twee begunstigdes wat lede van opposisiepartye is, laat verwyder en met dié van twee van haar familielede vervang.
Die Swapo-swaargewig het deurgaans volgehou sy is onskuldig.
Die Windhoekse prokureur mnr. Sisa Namandje tree namens die minister op terwyl adjunk-aanklaer-generaal Ed Marondedze en mnr. Salomon Kanyemba die staat verteenwoordig.